
Olajozott problémák? - az OPEC mint kartell működése és a kartell-megállapodástól való eltérés okai

Dolgozatunkban az OPEC tagországainak olajpiacon való összejátszását vizsgáljuk. A szakirodalmakban nincs megegyezés abban a tekintetben hogy az OPEC országok összejátszanak-e, és abban sem, hogy mennyiben van árbefolyásoló szerepük. Az OPEC stratégiája, hogy az 1982-ben létrehozott kvótarendszerén keresztül próbálja stabilan magasan tartani az olajárakat, ezzel növelve tagországainak olajból származó bevételeit. A termelési adatokból azonban kiderül, hogy az országok saját rövidtávú céljaikat szem előtt tartva jóval többet termelnek, mint azt a kvótájuk engedné.
A dolgozatban a "csalások" mögöttes okait keressük, mert úgy hisszük, ezek a tényezők felelősek azért, hogy a kartell nem tudja véghezvinni a hosszútávon, együttesen optimálisnak hitt stratégiáját. Feltevéseink szerint a kvóta és a valódi termelés közti eltérést mind olajpiaci, mind az országokon belüli események befolyásolhatják. A pontos eredmények érdekében panel ökonometriai módszereket alkalmazunk. Eredményeink igazolják a feltett hipotéziseinket, azonban a felmerülő problémák arra is rávilágítanak, hogy a kartell viselkedésének mélyebb megértéshez a jövőben az egyes tagországok bel- és külpolitikai jellemzőit is alaposabban kell vizsgálnunk.



